ये वो बोल रहिस, जऊन ला मोहन बहादुर बुद्ध 31 मार्च 2023 के रतिहा ले सुरता करथें, जब 113 बछर जुन्ना मदरसा अजीजिया ला आगि धरा देय गे रहिस.
वो ह 31 मार्च 2023 के घटना के बात करत हवय, जब शहर मं रामनवमी के जुलूस बखत दंगई मन मदरसा (इस्लामिक अध्ययन के स्कूल अऊ लाईब्रेरी) मं आगि धरा दे रहिन.
पारी ह अप्रैल 2023 के सुरु मं मदरसा अजीजिया गे रहिस, दंगई-उपद्रवी मन के न सिरिफ ये मदरसा मं फेर बिहार के नालंदा जिला मुख्यालय बिहारशरीफ शहर के दीगर पूजा वाले जगा मन मं हमला करे रहिन. अफसर मन शहर मं धारा 144 लगाय रहिन, फेर ये कहिनी के छपे बखत कुछु बखत सेती छूट दे गे रहिस.
जब हमन इहाँ गे रहेन, उहाँ किंदरत इहाँ के एक झिन पहिली के पढ़ेइय्या सैयद जमाल हसन कहिथे, "लाइब्रेरी मं बनेच अकन किताब रहिस, फेर मंय वो सब्बो ला पढ़े नई सकेंव." वो ह ये स्कूल मं 1970 मं कच्छा तीसरी ले पढ़े ले सुरु करे रहिस अऊ आलिम (स्नातक) तक ले पढ़े रहिस.
70 बछर के ये सियान ह चरों डहर देखत हवंय, सफ्फा-सफ्फा दिखत हवय जऊन हाल मं वो ह जवानी के दिन मं पढ़ई करत रहिस, पूरा पूरी बरबाद होगे हवय. हरेक जगा मं जरे कागज अऊ आधा जरे किताब के राख परे हवय. लाइब्रेरी के भिथि, जिहां लइका मन अऊ मास्टर पढ़त अऊ शोध करत रहिन, धुंवा ले करिया होगे हवय अऊ वो मं दरार परगे हवय. जरे किताब के बास हवा मं बगरे रहिथे. किताब मन ला राखे के लकरी के जुन्ना आलमारी राख होगे हवय.
मदरसा अजीजिया के मुहटा के तीर सड़क के बगल मं आधा दरजन ले जियादा मछरी बेंचे मं लगे हवंय. ये इलाका मं ग्राहेक मन के भीड़ रहिथे अऊ दूकानदार मन के मोलभाव के अवाज आवत रहिथे. सड़क मं गाड़ी जावत हवय, हालत ह समान्य लगत हवय.
प्राचार्य कासमी कहिथें, मदरसा के बूड़ती मं एक ठन मन्दिर अऊ उदती मं एक ठन मस्जिद हवय. ये ह गंगा जमुनी तहजीब (मेल-मिलाप के संस्कृति) के बेहतरीन अलमात (नमूना) आय.
स्कूल के दीगर लोगन मन के कहना हवय के दूसर दिन घलो उपद्रवी मं पेट्रोल बम फेंक के दूसर खोली मन ला नुकसान पहुंचाय के कोसिस करिन. एक दरजन ले जियादा दूकान अऊ गोदाम मन ला बरबाद कर दीन अऊ लूटे गे रहिस. ये रिपोर्टर ला नुकसान के हवाला देवत इहाँ के लोगन मन के डहर ले दरज कराय के एफआईआर के कापी ला दिखाय गीस.
बिहारशरीफ मं दंगा होय ह, कऊनो नवा बात नो हे. 1981 मं, एक ठन बड़े दंगा के सूचना मिले रहिस, फेर इहाँ के लोगन मन के कहना हवय के वो बखत घलो लाईब्रेरी अऊ मदरसा मं हमला नई करे गे रहिस.
बीबी सोगरा ह अपन घरवाला अब्दुल अजीज के गुजरे के बाद येला स्थापित करे रहिस, जऊन ह ये इलाका के जमींदार रहिस. हेरिटेज टाइम्स के संस्थापक उमर अशरफ कहिथें, "वो ह बीबी सोगरा वक्फ एस्टेट घलो बनाय रहिस अऊ जमीन ले होय आमदनी ले समाजिक काम करे गीस - पढ़ई सेती मदरसा, दवाखाना, मस्जिद मन के रखरखाव, पेंशन, खाय के जिनिस बांटे अऊ घलो बनेच कुछु".
ये मदरसा संयुक्त राष्ट्र जनसंख्या कोष (यूएनएफपीए),बिहार मदरसा बोर्ड अऊ बिहार शिक्षा विभाग के किशोर शिक्षा कार्यक्रम तालीम-ए-नौबलीग़ान परियोजना के घलो हिस्सा आय, जऊन ला 2019 मं सुरु करे गे रहिस.
ये कहिनी बिहार के एक ठन मजदूर नेता , जेकर जिनगी राज के कोनहा मं परे लोगन मन के हक के सेती लड़त गुजरिस , ओकर सुरता मं दे गेय फेलोशिप के तहत लिखे गे हवय.
